google/wiki40b huggingface dataset:
סטיב גורי

ראשית הקריירה

גורי נולד בחוף השנהב ובגיל 5 עבר עם משפחתו לצרפת וגדל בפרברי פריז. את צעדיו הראשונים בכדורגל עשה כחלוץ בקבוצת הנוער של ברטיני לצד פטריק אברה ולאחר מכן בפריס סן ז'רמן. משלא הצליח להשתלב בקבוצה הבוגרת ואף לא להתאמן איתה באופן סדיר, עבר בחלון ההעברות בינואר 2000 לבני יהודה מליגת העל תחת הדרכתו של שייע פייגנבוים. במשחק הבכורה במדים הכתומים כבש שער מול הפועל חיפה ובמשחק השני צמד מול בית"ר ירושלים. עד תום העונה שיחק גורי לסירוגין גם בקבוצת הנוער, כבש שער אחד נוסף במדי הקבוצה הבוגרת וסייע לשתיהן להישאר בליגה.

חזרה לאירופה

בתום מחצית עונה מוצלחת בבני יהודה עבר גורי לאיוורדון ספורט מליגת העל השווייצרית. בעונתו הראשונה בקבוצה כבש גורי 9 שערים אך לא הצליח לסייע לקבוצתו להישאר בליגה. בעונותיו הבאות בקבוצה הוסב בהחלטת מאמנו לעמדת הבלם, ולפרקים תופקד גם כמגן ימני וכמגן שמאלי, תפקידים שאותם מילא גם בהמשך הקריירה.
בינואר 2003 הושאל לבולוניה 1909 מהסרייה א' אך לא רשם במדיה ולו הופעה אחת ובקיץ אותה שנה עבר לואדוץ מליגת המשנה בשווייץ, איתה סיים פעמיים ברציפות במקום השני בליגה.
בספטמבר 2005 חתם גורי על חוזה בן ארבע שנה ביאנג בויז ברן, ובאמצע עונת 2006/2007 חתם על חוזה לשלוש עונות וחצי בבורוסיה מנשנגלדבך מהבונדסליגה בהעברה ששווייה 1.5 מיליון יורו. בקיץ 2009 ירד לקבוצת המילואים ובחודש דצמבר שוחרר מהמועדון.
בינואר 2010 חתם גורי עד תום עונת 2009/2010 בוויגאן את'לטיק מהפרמייר ליג ואת שער הבכורה במדיה כבש בחודש מאי מול האל סיטי, ומספר ימים לאחר מכן זכה לחוזה לשנתיים נוספות במועדון. במהלך עונת 2010/2011 הוארך חוזהו בעונה נוספת עד לסוף עונת 2012/2013. אולם, פתיחה לא טובה של עונת 2011/2012 שכללה הרחקה בעקבותיה נדחק לשולי הרוטציה, הביאה לכך שגורי שותף רק ב-10 משחקים עד תום העונה, ולהחלטה לשחררו.

בנבחרת חוף השנהב

גורי החל לשחק בנבחרת חוף השנהב ב-2006. במרץ 2007 הבקיע שני שערים מול מאוריציוס בניצחון נבחרתו 3-0. הוא השתתף במשחקי הנבחרת בגביע אפריקה לאומות 2008. בשנת 2010 נמנה עם סגל הנבחרת במשחקי גביע העולם בדרום אפריקה, אך לא שיחק בפועל. בסך הכל השתתף ב-13 משחקים במדי הנבחרת.

שלהי הקריירה

בראשית עונת 2012/13 שב גורי לישראל כשהצטרף לשורות מכבי תל אביב בעונתו הראשונה של ז'ורדי קרויף כמנהלה המקצועי. גורי שותף ב-10 משחקי ליגה בהם תיפקד כבלם וכמגן ובאמצע העונה שוחרר מהקבוצה. בקיץ, לקראת עונת 2013/2014 חתם בסקודה קסנתי מליגת העל היוונית. באוקטובר 2014 חתם על חוזה בקבוצת FC Rot-Weiß ארפורט, מן הליגה השלישית בגרמניה. החוזה הוארך עד לסוף העונה.
בתחילת דצמבר 2015 חתם על חוזה עד לסוף העונה בקבוצת TSV שטיינבך, מן הליגה האזורית.

מותו

בתחילת דצמבר 2015, לאחר שהשתתף במסיבת חג המולד של שטיינבך, קיבל גורי אישור ממאמנו לנסוע לפריז כדי לפגוש את משפחתו.
ב-12 בדצמבר, משלא הופיע, מסרה משפחתו שהוא נעדר ויצרה קשר עם משטרת דיסלדורף, שבה התגורר. עד סוף החודש נערכו אחריו חיפושים ופורסם כי קיים חשש לחייו לאחר שבביתו נמצאו תעודות, מסמכים והטלפון הנייד שלו. מקורביו סיפרו לכלי התקשורת כי בתקופה שקדמה להיעלמותו נקלע גורי לבעיות כלכליות וצרך סמים.
ב-2 בינואר 2016 הודיע דובר משטרת דיסלדורף כי גופתו של גורי נמצאה ב-31 בדצמבר בנהר הריין סמוך לקרפלד וכי מנתיחת גופתו עולה כי צרך סמים לפני מותו וכי על הגופה לא נמצאו סימני אלימות, אך לא ברור אם קפץ בעצמו לנהר שבו מצא את מותו.
משפחת סימפסון: פגע וברח

משחקיות

כל שלב במשחק מחולק לשבע משימות. משימה יכולה להיות אחת מהמשימות האלו:
1: לבצע משימה תוך זמן מוגבל.
2: לנצח במרוץ מול מכוניות אחרות או משימה אחרת.
3: לפוצץ מכונית אחרת בפעולת פגע וברח.
4: לעקוב אחרי מכונית אחרת.
5: להימלט ממכונית שרודפת אחרייך.
6: לעקוב אחר מכונית תוך אספת החפצים שהמכונית זורקת.
במשחק, השחקן שולט במכונית ואם הוא יוצא מהמכונית באמצע משימה הוא מפסיד. כל משימה מתחילה בזה שהשחקן מגיע לדמות, נערכת ביניהם שיחה ואז כתוב על המסך את המשימה ואז מתחילים במשימה.

עלילת המשחק

העלילה העיקרית של המשחק מתחילה רק בסיום של השלב השני כשעב"ם חוטף את בארט. אחרי שבארט נעדר. ליסה מנסה למצוא אותו עד שמוצאת אותו בתוך הסיפון של קפטן סי. למארג' זה לא מספיק, היא רוצה לדעת מה היה הגורם שחטף את בארט אף על פי שליסה כבר מצאה אותו. בחקירה, אמר הסבא משהו לא מובן ומארג' מבינה שזה באשמת ה"באז קולה[buzz cola]." מארג' מתחננת בפני המוכר של הבאז קולה שלא ימכור את הקולה 'האיומה'. לאחר מכן, מארג' מפוצצת את המשאיות של באז קולה. זמן קצר לאחר מכן, פוגש אפו, מוכר הבאז קולה את בארט ושניהם נוסעים למוזיאון. במוזיאון הם מגלים שבאז קולה הוא רעיון של שני חייזרים. מתברר שכל מי ששותה מהבאז קולה נהפך לזומבי. בארט מנסה להזהיר את התושבים אך אף אחד לא מאמין לו. החייזרים הצליחו להפוך את ספרינגפילד לעיר רודפת רוחות. זה לא ירתיע את הומר סימפסון. הוא נוסע לתחנת הכוח שם מחכה לו פצצת אטום שהוא מפוצץ על החללית. לחייזרים נשברה החללית וקסדות החלל לעומת העיר ספרינגפילד שחזרה לקדמותה. פתאום מגיעים חייזרים אחרים לבית משפחת סימפסון. החייזרים האחרים פשוט רצו לדעת מיהו 'כותל החייזרים.,

השגת מכוניות

במהלך כל שלב, השחקן יכול לפגוש בשלוש דמויות שאלו נלסון, ראלף ומייל-אהוס. כששחקן מדבר איתם הוא צריך לעשות מרוץ. אם הוא הצליח לעשות את כל המרוצים במקום ראשון הוא מקבל מכונית. עוד דרך להשיג מכונית היא שבכל שלב אפשר לפגוש דמות שהמשימה שהיא נותנת היא משימה שלא קשורה להתקדמות במשחק חוץ מזה שהיא נותנת לשחקן עוד מכונית [די קשה לסיים משימות כאלה כי הן קשות מהרגיל].

קלפי bazz cola

במשחק מתחבאים 49 קלפים בשם קלפי bazz cola . כל פעם ששחקן משיג קלף כזה הוא יכול לראות ספויילר של אחד הפרקים בסדרת הטלוויזיה המוכרת שאליה מתבוסס המשחק. אם הוא השיג את כל הקלפים שבשלב[בכל שלב זה 7 קלפים] רשאי השחקן לשחק במשחק מרוצים בדו מימד. ואם סיים את כל הקלפים במשחק הוא יכול לראות סרט של איצ'י וסקראצ'י שאלה המככבים האהובים על בארט וליסה.

תלבושות

אפשר לקנות אותם בחנויות הבגדים והם יעילים כי יש משימות שבהן חייב השחקן קודם המשימה ללבוש אותן ורק אז יוכל לשחק במשימה.
אמנון רשף

חייו

רשף נולד בחיפה בשם אמנון איז'ק, גדל והתחנך בתל אביב ובבת ים. בגיל 15 החל לעבוד על מנת לעזור בפרנסת משפחתו. בגיל 16 החל ללמוד לימודי ערב בבית הספר המקצועי מכס פיין במגמת מסגרות מכנית, תוך שהוא עובד בבקרים. ב-1956 התגייס לצה"ל ועשה את כל שירותו הצבאי בחיל השריון. ב-1960 פיקד על מחלקת טנקים שהשתתפה במבצע חרגול. במלחמת ששת הימים שימש כקצין אג"ם וכממלא מקום סמח"ט של חטיבה 8 והשתתף בקרבות בחזית המצרית ובחזית הסורית שהובילו לכיבוש רמת הגולן. לאחר המלחמה מונה למפקד גדוד 52 בחטיבה 14 וב-1969 למפקד גדוד סיור 189 בעוצבת סיני תפקיד בו כיהן במהלך מלחמת ההתשה. בין השנים 1970 ל-1972 שימש כקצין אג"ם של מפקדת גייסות השריון.
באוקטובר 1972 התמנה רשף למפקד חטיבה 14, חטיבת שריון סדירה, שעם פרוץ מלחמת יום הכיפורים, הייתה חטיבת השריון היחידה שאיישה את קו תעלת סואץ, התפרסה לכל אורכו (כ-200 קילומטרים) והייתה אחראית על המעוזים בגזרתה. החטיבה הייתה כוח הבלימה העיקרי של צה"ל כנגד הצבא המצרי שחצה את התעלה במבצע באדר, והשתתפה בבלימת התקפת השריון המצרי ב-14 באוקטובר. החטיבה נטלה חלק מרכזי במבצע הצליחה - "מבצע אבירי לב" והבקיעה את המערך המצרי בקרב הקשה ב"חווה הסינית". ב-19 באוקטובר חצתה החטיבה את תעלת סואץ, כבשה את "מתחם "אורחה" והמשיכה בלחימה עד פאתי העיר איסמעיליה עד סוף המלחמה. בקרבות ספגה החטיבה אבדות רבות, 302 מלוחמי החטיבה נהרגו, מהם 82 ביממה הראשונה של המלחמה ו-121 בליל הפריצה (16-15 באוקטובר) בקרב הצליחה במרחב ה"חווה הסינית". 
בפברואר 1974 קודם רשף לדרגת תת-אלוף ומונה לסגן מפקד עוצבת הפלדה, באותה שנה מונה למפקד האוגדה תפקיד בו שימש עד 1976. יצא ללימודים במכללה המלכותית ללימודי הגנה (RCDS - Royal College of Defense Studies) בלונדון, כיהן כסגן מפקד גייסות השריון ובתחילת 1979 מונה למפקד הגייסות בדרגת אלוף. בתחילת 1982 הוחלף על ידי משה בר כוכבא ויצא ללימודים. בנובמבר-דצמבר 1983 עמד בראש ועדת החקירה שחקרה את אסון צור השני. את שירותו הצבאי סיים ב-1984. 
לאחר שיחרורו מצה"ל, עבד רשף כמשנה למנהל הכללי של חברת אורדן תעשיות, המעורבת בפרויקט טנק המרכבה. 
בקיץ 2013 הוציא לאור ספר בשם "לא נחדל! חטיבה 14 במלחמת יום הכיפורים, סיפורם של קרבות השריון האכזריים ביותר בהיסטוריה". הספר מהווה סיכום של עבודת מחקר של עשרות שנים, שכללה פענוח רשתות קשר מהמלחמה, תצלומי אויר, יומני מבצעים, יומני רדיו, ראיונות עם לוחמים ומפקדים וספרות צבאית מצרית. הספר יצא בגרסה לציבור הרחב של 432 עמודים ובגרסה מורחבת של 640 עמודים. הספר זכה בפרס מולדובן לספרות צבאית חדשנית לשנת 2013 בקטגוריית מלחמת יום הכיפורים שהעניק מרכז אריאל לביטחון ותקשורת שבאוניברסיטת אריאל בשומרון, כמו גם בפרס יצחק שדה לספרות צבאית לשנת תשע"ד - 2014.
כיהן כיו"ר המועצה לשלום ולביטחון. בנובמבר 2014 ארגן קבוצה של 106 קצינים בכירים במילואים, בהם ראשי מוסד לשעבר ומפכ"לים, לכתיבת מכתב הקורא לראש הממשלה לחתור להסכם מדיני.
רשף הוא אב לחמישה וסב לנכדים.
קווין פולאנד

מינכן 1860

פולאנד החל לשחק בקבוצת הנוער של מינכן 1860 בשנת 2007, כאשר היה בן 15. כעבור ארבע שנים החל לשחק בקבוצה הבוגרת. את הופעת הבכורה בקבוצה הבוגרת של מינכן 1860, ששיחקה אז בליגת הבונדסליגה השנייה, ערך בספטמבר 2010 במשחק ליגה מול אאוגסבורג, ועד לפגרת החורף של עונת 2010/11 צבר שש הופעות נוספות, ובשנה זו זכה במדליית ארד במסגרת פרס מדליית פריץ ואלטר המוענקת מדי שנה לכדורגלנים צעירים. פולאנד הרשים מאוד באותה תקופה במינכן 1860, והבקיע 20 שערים ב-57 הופעות ליגה בתקופתו בקבוצה. בקיץ 2012 עבר פולאנד להופנהיים.

הופנהיים

פולאנד החל לשחק בהופנהיים בעונת 2012/13. את שערו הראשון בקבוצה במסגרת הבונדסליגה הבקיע בניצחון 3-2 על שאלקה 04 בנובמבר 2012. פולאנד הבקיע בעונתו הראשונה בהופנהיים שישה שערי ליגה, אך הקבוצה ניצלה מירידה במחזור האחרון על חודה של נקודה לאחר שהשיגה שלושה ניצחונות רצופים בשלושת מחזורי הסיום, והבטיחה מקום במבחני הירידה והעלייה לבונדסליגה, בו ניצחה את קייזרסלאוטרן. שתי העונות הבאות של פולאנד בהופנהיים היו טובות הרבה יותר. בעונת 2013/14 הבקיע פולאנד 11 שערי ליגה והיה חלק מההתקפה השלישית בטיבה בליגה, שהבקיעה 72 שערים, כאשר רק באיירן מינכן ובורוסיה דורטמונד הבקיעו יותר. בעונת 2014/15 הבקיע פולאנד 8 שערי ליגה, כשהוא נהנה בתקופה זו משיתוף פעולה התקפי עם אנתוני מודסט ורוברטו פירמינו. שני האחרונים עזבו את הקבוצה בקיץ 2015, ופולאנד נשאר בחוד של הופנהיים בעונת 2015/16, וצוותו אליו קווין קוראני ואדוארדו ורגאס.

באייר לברקוזן

ב-20 במאי 2016 חתם בבאייר לברקוזן על חוזה לחמש שנים תמורת 18 מיליון אירו ששולמו להופנהיים. את שערו הראשון בקבוצה הבקיע בהפסד המפתיע לשפורטפרוינדה לוטה מהליגה הגרמנית השלישית במסגרת הגביע הגרמני, במשחק שהסתיים בתוצאה 2-2 והוכרע בפנדלים.

קריירה בינלאומית

פולאנד שיחק בכל נבחרות גרמניה הצעירות, וייצג את גרמניה באליפות אירופה בכדורגל עד גיל 21 שנערכה בשנת 2015 בצ'כיה. פולאנד הבקיע בטורניר זה צמד נגד נבחרת דנמרק הצעירה, שהספיק לו כדי לזכות בנעל הכסף ולהיכנס לנבחרת מצטייני הטורניר, על אף שנבחרת גרמניה הצעירה הושפלה בחצי הגמר של הטורניר בתוצאה 5-0 מול נבחרת פורטוגל הצעירה. 
במאי 2014 ערך פולאנד את הופעת הבכורה במדי נבחרת גרמניה הבוגרת, במשחק הכנה למונדיאל 2014 מול נבחרת פולין. עם זאת, פולאנד נופה מהסגל הסופי למונדיאל. 
בנובמבר 2016 הבקיע פולאנד את שער הבכורה שלו במדי נבחרת גרמניה, בניצחון 8-0 על נבחרת סן מרינו במסגרת מוקדמות מונדיאל 2018.
זביגנייב בז'ז'ינסקי

קורות חיים

בז'ז'ינסקי נולד בוורשה, שבאותה עת הייתה חלק מן הרפובליקה הפולנית השנייה, למשפחה שמוצאה בבז'ז'ני (Brzeżany), ומכאן שם המשפחה. אביו, תדיאוש , היה דיפלומט זוטר בשגרירות פולין בגרמניה בין השנים 1931 ל-1935 ומכאן שבז'זינסקי ראה את עליית הנאציזם לשלטון ורכש את השפה הגרמנית. בין השנים 1936 ל-1938 הוצב האב בברית המועצות, וב-1938 נשלח לקנדה. עקב פרוץ מלחמת העולם השנייה נמנע מהמשפחה לשוב לביתה.
בז'ז'ינסקי למד באוניברסיטת מקגיל בה סיים תואר שני ועבר לאוניברסיטת הרווארד ללימודי דוקטורט. לאחר שלא קיבל קביעות בהרווארד, עבר ב-1959 לאוניברסיטת קולומביה בניו יורק. ב-1969 התקבל לאקדמיה האמריקאית לאמנויות ולמדעים.
בתקופת הנשיא ג'ימי קרטר היה בז'ז'ינסקי היועץ לביטחון לאומי ונחשב מאדריכלי הסכם השלום בין ישראל למצרים בקמפ דייוויד. ב-1981 העניק קרטר לבז'ז'ינסקי את מדליית החירות הנשיאותית, עיטור הכבוד האזרחי הגבוה ביותר בארצות הברית, על תרומתו לנורמליזציה בין הרפובליקה העממית של סין לארצות הברית, תרומתו לזכויות אדם ולביטחון הלאומי של המדינה.
בתחילת הקמפיין לבחירות לנשיאות ארצות הברית ב-2008 שימש בז'ז'ינסקי כיועץ אסטרטגי למועמד לנשיא ארצות הברית ברק אובמה. בהמשך הורחק מאובמה במטרה למשוך מצביעים פוטנציאליים מהקהילה היהודית. עם זאת, שמו הועלה כמועמד לשאת תפקיד בכיר בסגל הבית הלבן.
בז'ז'ינסקי שימש גם כפרופסור למדיניות חוץ אמריקאית באוניברסיטת ג'ונס הופקינס, וכן כיועץ מיוחד במרכז ללימודים אסטרטגיים ובינלאומיים בוושינגטון. גם בשנים האחרונות התפרסם מספר פעמים כשתקף את השדולה הישראלית איפא"ק ואת מדיניות ההתנחלויות של ישראל. הוא קרא גם בעקביות להידברות ישירה של ארצות הברית עם איראן והתנגד לתקיפה של מתקני הגרעין האיראניים.
אחד מן המקרים בהם עלה לכותרות היו כאשר נפגש בז'ז'ינסקי באלג'יר עם ראש ממשלתה הזמנית של איראן, מהדי באזרגאן, בעוד ההמונים משתלטים על השגרירות האמריקנית בטהראן.

חייו האישיים

בז'ז'ינסקי היה נשוי ואב לשלושה ילדים. אחד מילדיו, מארק , היה שגרירה של ארצות הברית בשוודיה, ובתו מיקה היא עיתונאית המנחה בין היתר את התוכנית "Morning Joe"  בערוץ MSNBC.
בלילה שבין 26 ו-27 במאי 2017 נפטר בז׳ז׳ינסקי בעת ששהה בבית חולים בצפון וירג'יניה.
סחר בבני אדם

סחר בבני אדם הוא ביצוע של גיוס, העברה, מתן מחסה או קבלה של אנשים לצורך ניצולם. סחר בבני אדם כולל תהליך של שימוש באמצעים בלתי חוקיים כמו שימוש בכוח או איום בשימוש בו, או באמצעים אחרים כמו כפייה, חטיפה, הונאה או רמייה. 
בניצול הכוונה לניצול מיני כמו זנות, העסקה בכפייה, עבדות או נהלים דומים לעבדות, וכן לסחר באיברים להשתלה. 
סחר בבני אדם כולל בהרבה מקרים הברחת בני אדם ממדינות עניות אל מדינות עשירות. התהליך מנצל את הפערים העצומים ברמת החיים בין מדינות עניות למדינות עשירות. הסוחרים מרמים את הקרבנות וגורמים להם להאמין שבמדינה אליה יקחו אותם יוכלו לעבוד בעבודה מכובדת כמו אומנת, או להרוויח סכומים גדולים של כסף ולהעלות את רמת החיים שלהם. על פי עדויות, לעיתים קרובות נעשה שימוש גם באלימות פיזית כנגד הקרבנות. 
קרבנות הסחר מוברחים לארץ היעד ושם הם מוחזקים בתנאים קשים, שכוללים כליאה או איומים והחרמת דרכונים על ידי המעסיקים שלהם. המבריחים משכנעים את הקרבנות כי הם חייבים למבריחים תשלום על הברחתם לארץ היעד ותשלום זה נגבה באמצעות עבודה. גובה החוב וכמות העבודה הנדרשת כדי לשלם אותו נקבעים על ידי המעסיקים, בצורה שרירותית ולעיתים מעורפלת בכוונה. מצבם של הקורבנות רע במיוחד, יחסית לסוגי ניצול אחרים, בגלל הפער התרבותי בין תרבותו של הקורבן לתרבות המקום אליו הגיע. לקורבנות בדרך כלל יש נגישות נמוכה מאוד למידע ולסיוע, דבר המקל על המנצלים אותם ומהווה תמריץ לניצול בני אדם בדרך זו.
בשנת 2006 הוגדרה ישראל בדו"ח של מחלקת הסמים והפשיעה של האו"ם כאחד היעדים המרכזיים אליהם מובלים קורבנות הסחר בבני-אדם. לאחר טיפול נמרץ של רשויות החוק בתופעה, ממדיה קטנו באופן ניכר.

סחר בבני אדם מול עבדות והעסקה תמורת תשלום מוסכם

לסחר בבני אדם מאפיינים דומים למאפייניה של העבדות, אך בשונה ממנה, סחר בבני אדם נעשה במקומות שבהם אין לגיטימציה לצורה זו של העסקה ואין מנהג רווח של עבדות.
לעיתים נערכת השוואה בין העסקת בני אדם באופן רגיל, תמורת תשלום מוסכם, לבין סחר בבני אדם. תופעת הסחר בבני אדם מקיפה אך ורק מקרים של העסקה בכפייה ולא נכללים בה מקרים בהם המועסק הסכים, מסיבות שונות, לכל תנאי ההעסקה. יש המשתמשים במושג סחר בבני אדם כדי להמחיש, בצורה מטאפורית, את כוחו של השוק החופשי בו אנשים מגיעים עד כדי "מכירת עצמם" (בהסכמה), אך במונח המשפטי המקובל "סחר בבני אדם" לא נכלל פירוש מטאפורי זה.
גם אם החוק שולל באופן קוגנטי העסקה מסוג מסוים (כגון זנות או עבודה תמורת תשלום נמוך משכר המינימום) מטעמים של הגנה על הפרט מפני הסחר בו, לא תחשב עבירה על חוקים אלה כעבירת סחר בבני אדם.

היקף התופעה

מנתוני 2004 של מחלקת המדינה של ארצות הברית, העוקבת אחר הסחר בבני אדם ברחבי העולם, עולה כי היקף הסחר בבני אדם ברחבי העולם הוא בין 600,000 ל-800,000 איש בשנה. נתונים אלו הופיעו גם בדו"ח של שנת 2006. על פי נתונים אלה, 80% מהקורבנות הן נשים, והמטרה העיקרית של סחר בבני אדם היא ניצול מיני. 
על פי נתונים ממחקרים מקיפים של ארגון העבודה הבינלאומי והאו"ם בנושא סחר בבני אדם (2009), עולה כי בעולם ישנם לפחות 2.5 מיליון קרבנות של סחר בבני אדם. היקף הסחר בבני אדם הוא כ-32 מיליארד דולרים בשנה.

עמדת האו"ם בנושא סחר בבני אדם

בשנת 2000 נחתם באו"ם פרוטוקול האו"ם למניעה ומיגור של הסחר בבני אדם, ובייחוד נשים וילדים. פרוטוקול זה משלים את אמנת האו"ם נגד הפשע המאורגן הבינלאומי. המדינות החתומות על פרוטוקול זה התחייבו לפעול למען מטרות אלו מתוך הכרה בכך שמדובר בפשעים שהיקפם גדול יותר מהפעילות במדינה זו או אחרת ולשם כך נדרשים מאמצים משולבים.
הלגה קלר

ביוגרפיה

קלר נולדה  בדרמשטדט שבגרמניה. בשנת 1939 עברה עם משפחתה לאנגליה, שם למדה גרפיקה ועבדה בסרטים מצוירים. עסקה באנימציה ובעריכת סרטים באנגליה. ב-1940 נישאה באנגליה למוריס קרנסטון.
ב-1958 עלתה לישראל. בשנת 1961 נישאה למל קלר, מוזיקאי יליד ארצות הברית. בשנת 1964 אימצו השניים בת.
בשנות ה-60 ערכה סרטים ישראליים, בעיקר דוקומנטריים. מסוף שנות ה-60 הייתה מעורבת ביוזמות שונות בתחומי החינוך לקולנוע והחינוך בכלל. משנת 1985 עד 1992 כיהנה כמרכזת תחום החינוך לקולנוע ותקשורת בבתי-הספר.
הלגה קלר נפטרה בבית החולים איכילוב בתל אביב ונטמנה בבית העלמין החדש בהרצליה.
חברת כביש חוצה ישראל

היסטוריה

החברה הוקמה על ידי ממשלת ישראל בשנת 1993 וייעודה היה הקמת כביש חוצה ישראל (כביש 6). החברה המליצה לסלול את חלקו המרכזי של הכביש באמצעות זכיין שיפעל בשיטת בנה-הפעל-העבר (BOT), שיסלול את הכביש במימון עצמי, יתפעל אותו תוך כדי גביית אגרה, ויעביר אותו לאחר שלושים שנה לרשות המדינה. החברה קיימה מכרז, שאושר על ידי הממשלה, ובו זכתה חברת דרך ארץ, שהוקמה על ידי שותפותיה בשנת 1997 לשם התמודדות במכרז. החברה הייתה גם אחראית להפקעות שטחים של אלפי דונמים לאורך תוואי כביש חוצה ישראל ופיצוי בעלי הקרקע. 
בתחילת 1998 נחתם הזיכיון בין המדינה לבין החברה, ובסוף 1999 הוחל בסלילת הכביש. חברת כביש חוצה ישראל ממונה על חברת דרך ארץ, והיא האחראית כלפי משרד התחבורה על פעולות החברה המפעילה. כמו כן החברה היא הרשות הממונה מטעם הממשלה על הפרויקט הנתיב המהיר בכביש 1 ומנהרות הכרמל. 
בסוף יולי 2019 והוחלף הלוגו של החברה כמו כן הוחלט ששם החברה ישתנה מ"חברת כביש חוצה ישראל" ל"חברת חוצה ישראל", לאישור הסופי של השם החדש נדרשת החלטת ממשלה.

פרויקטים באחריות החברה

בעקבות החלטת הממשלה במסגרת תוכנית "נתיבי ישראל" החברה מבצעת עבודות ההכנה בקטע שבין להבים לצומת שוקת ותכנון התוואי שוקת – נבטים – צומת הנגב (קטע דרומי כ-47 קילומטר), וגם ממשיכה בתכנון הקטע הצפוני, מאזור גבעות אלונים עד שלומי. בתוכנית לקטע זה שתי מנהרות: האחת בצומת יקנעם והשנייה באזור רכסים.
במסגרת תוכנית "נתיבי ישראל" הוטל על חברת "כביש חוצה ישראל" לתכנן את מסילת זבולון (נשר - קריית אתא - כפר יאסיף) ומסילת גליל מערבי (כפר יאסיף - כברי - שלומי) בצפון, בדרום  החברה מתכננת את המסילת הרכבת עוקף באר שבע (להבים - שוקת - צומת הנגב סמוך לעיר הבה"דים).
RJ-12

RJ-12 (קיצור של Registered Jack 12) הוא מחבר טלפוניה ששימש בעיקר ברשתות טלפוניה משרדיות וכיום כמעט לא נמצאת בשימוש לאחר המעבר למרכזיות המבוססות על VoIP.
כבל זה משתמש באותם מחברים כמו כבל RJ-11 ההבדל ביניהם הוא בחיווט, ב-RJ-12 מחוברים כל 6 החוטים וב-RJ-11 רק 4 חוטים מחוברים. הזוג הנוסף יכול לשמש בניתוב ברשת פרטית ולכן שימוש זה הוא רק במרכזיות של ארגונים גדולים. מכיוון שבטלפוניה רגילה אין בחיבור זה שימוש והוא עלול ליצור בעיות, כבל זה לא היה נפוץ כמו RJ-11.
תעודת סל בחסר

תעודת סל בחסר היא תעודת סל העוקבת אחרי מדד בסיס כלשהו באופן הפוך. כלומר ערך התעודה עולה כאשר המדד יורד, ויורד כאשר המדד עולה. התעודה נותנת אפשרות קלה ונוחה למשקיעים, לבצע מכירה בחסר (שורט). זאת בניגוד לביצוע מכירה בחסר באופן ישיר, שהיא פעולה מורכבת הדורשת העמדת ביטחונות, ואינה תמיד אפשרית למשקיע הפרטי.

מבנה ומנגנון פעולה

תעודות הסל בחסר נסחרות בבורסה במסחר רציף בדומה למסחר כל נייר ערך אחר. מחיר התעודה נקבע על פי הביקוש וההיצע. מנפיק התעודה משמש כעושה שוק, ודואג שתמיד יהיו היצעים וביקושים, המשקפים את המחיר הנאות של התעודה. מנפיק התעודה, שהוא גוף מקצועי בעל יכולת לבצע מכירה בחסר אמיתית, דואג להתכסות, בכך שמאחורי הקלעים הוא אכן מבצע מכירה בחסר של המניות המרכיבות את המדד אחריו הוא עוקב. הסכום שהושקע על ידי רוכש התעודה משמש כביטחונות עבור ביצוע המכירה בחסר.
הכספים המשמשים כביטחונות, והכספים שמתקבלים מהמכירה בחסר, נושאים ריבית. מצד שני, ביצוע המכירה בחסר כרוך בתשלום ריבית לגורמים שהלוו את המניות. ריבית זו, חיובית או שלילית נכנסת לחישוב הערך ההוגן של התעודה. ביצוע מכירה בחסר כרוך גם בתשלום דיבידנד למלווי המניה, וגם תשלום זה נכנס לחישוב. גורם נוסף הנכנס לחישוב ערך התעודה הוא דמי הניהול הנגבים על ידי מנפיק התעודה.

סחירות ועשיית שוק

למנפיק התעודה יש את האחריות העיקרית לשמירת הערך של התעודה. מנפיק התעודה צריך למהר ולהתכסות על ידי ביצוע מכירה בחסר בפועל, של המניות המרכיבות את מדד הבסיס. בניגוד לתעודות סל רגילות, מנפיק התעודה יכול להיכשל במשימה זו, למשל אם מלאי המניות שניתן להלוות אזל. במקרים כאלו עלול הערך של התעודה לצאת משליטה, ולהפסיק לשקף את הערך האמיתי. במקרה כזה יכולה הבורסה להודיע על פדיון כפוי של התעודה.
קוסטס קוצאנאס

ביוגרפיה

קונסטנדינוס (קוסטס) קוצאנאס למד הנדסה מכנית באוניברסיטה הפוליטכנית בפטרס. הוא מקדיש את חייו לחקר תרבות יוון העתיקה, ובעיקר לטכנולוגיות עתיקות שהיו בשימוש ביוון הקלאסית.   
הוא הקים מוזיאונים המוקדשים לטכנולוגיה, לכלי נגינה ומוזיקה, ולצעצועים מהתקופה העתיקה. הוא פרסם ספרים בנושאים אלה, והוא מארגן ומפיק תערוכות ניידות בנושאים אלו ברחבי העולם.

מוצגים

כ 500 דגמים עובדים מוצגים במוזיאונים האלו. הם מראים עד כמה הטכנולוגיה שהייתה קיימת ביוון העתיקה לפני קריסתה, הייתה ברמה דומה לטכנולוגיה שעדיין הייתה בשימוש בסוף ימי הביניים, למעלה מ-1500 שנה מאוחר יותר.
בין המוצגים הרבים ניתן למצוא:
שעון מעורר של אפלטון; שעון הידראולי; שעונים למיניהם; מנגנון אוטומטי לפתיחה וסגירת דלתות; מנוע קיטור; משרת אוטומטי (הרובוט הראשון); מד מרחק; מנופים ימיים; מנופי בנייה; קטפולטות; מכונות מלחמה; ספינות משוטים; תקשורת דיגיטלית
אמילי ברונטה

חייה

אמילי נולדה בתורנטון במחוז יורקשייר אנגליה, הבת החמישית למשפחה בת חמש בנות ובן אחד. אביה היה כומר בהווארת', ועם מות אמה בשנת 1821 קבלה על עצמה אחות האם את הטיפול בילדי המשפחה.
ב-1824 הצטרפו אמילי ואחותה שרלוט לאחיותיהן מריה ואליזבת בבי"ס לבנות "קוון ברידג'". שרלוט ואמילי חזרו לביתן אחרי מותן של מריה ואליזבת ממגפה שפרצה בבית הספר.
הילדים הנותרים המשיכו ללמוד בביתם, תוך כדי משחק המציאו ממלכות דמיוניות, וכתבו עליהם סיפורים ושירים. הממלכה של אמילי ואחותה הצעירה אן נקראה "גונדל". ב-1835 התחילה אמילי ללמוד בבית הספר רו-הד שבו מלמדת שרלוט, אך מפאת מחלה וגעגועים לביתה היא חזרה להווארת'. ב-1842 נסעו שרלוט ואמילי לבריסל לפנימית הג'ר, כדי ללמוד צרפתית וגרמנית. הן רצו להקים בית ספר משלהן, אך תוכניות אלה לא יצאו אל הפועל.
ב-1846 שרלוט אמילי ואן פרסמו ספר שירים משותף בשמות עט גבריים, אמילי נקראה אליס בל. ב-1847 פרסמה את הרומן "אנקת גבהים", שהפך עם השנים לאחד מאבני היסוד של הספרות האנגלית.
אחיה ברנוול, שהיה מכור לסמים ואלכוהול, מת בספטמבר 1848. אמילי חלתה בלוויה שלו, וסרבה לקבל טיפול רפואי. היא מתה משחפת ב-19 בדצמבר 1848, ונקברה בחצר בית הכומר בהווארת'.
לא-מודע קולקטיבי

לא-מודע קולקטיבי (לעיתים תת-מודע קולקטיבי) הוא מונח שטבע הפסיכולוג קרל יונג לציון הרובד הלא-מודע המשותף, כביכול, לכל בני האדם. רעיונותיו של יונג בנושא משלבים יסודות מיסטיים ברורים. בשל כך יש חילוקי דעות, האם יש לראות בהם פסבדו-מדע, תורה מיסטית או רעיון מדעי.
בניגוד לזיגמונד פרויד, שטען כי הלא-מודע כולל רק תכנים וזכרונות שהיו נגישים לאדם והודחקו על ידיו באופן אקטיבי, יונג סבר כי הלא-מודע כולל בנוסף לתפיסה של פרויד, גם תכנים נפשיים שמעולם לא הגיעו לסף התודעה של האדם, והם לאו בהכרח נתפסים כשליליים. הלא-מודע הקולקטיבי של יונג כולל ארכיטיפים, שהם צורות או סמלים הקיימים אצל כל בני האדם בכל התרבויות. ארכיטיפים אלו הם אבני היסוד של הלא-מודע הקולקטיבי. בין הארכיטיפים שסיווג יונג נמצאים האב, האם, הילד, אלוהים, לידה מחדש, מוות, צל, פרסונה ועוד. על פי יונג, ככל שאישיותו של האדם הולכת ומתפתחת, התכנים של הלא-מודע הולכים ומתגלים למודע ומעשירים את חייו של האדם.

מקור הלא-מודע הקולקטיבי

לדעת יונג, הלא-מודע הקולקטיבי הוא המבנה בעל ההשפעה הרבה ביותר על האישיות, הוא כולל את כל אוצר החוויות שהצטברו במשך דורי דורות של קיום הגזע האנושי, ונשארו כעקבות זיכרון במוח האדם. עקבות זיכרון אלה מהעבר הקדום עוברים בתורשה, והם מושרשים באדם כנטיות מולדות להגיב או להתנהג בצורה מסוימת, בהתאם לתרבות ולמורשת שבהן נולד. יונג סבר שכשם שתכונות גופניות מועברות בתורשה, כך מבנים מסוימים במוח האדם מועברים בתורשה, ומבנים אלו מהווים תנאי מוקדם, להכוונת מחשבות, דימויים ודרכי התמודדות בחוויות החיים. כך ניתן לומר, למשל, שחוויות הקשורות לראית השמש כמקור לחיים וצמיחה יצרו אצל האדם ארכיטיפ של ישות עליונה, וחויות שהיו קשורות לכוחות טבע עצומים כמו פעילות וולקנית, רעידות אדמה ונחשולי מים יצרו באנושות ארכיטיפ של אנרגיה. יונג הביא כהוכחה לתפיסתו את תכונת האימהות, לפיה נשים מתוכנתות להתנהגות אימהית טיפוסית כלפי ילדיהן כמו הנקה והענקת חום, מבלי שלמדו זאת. דוגמה נוספת שהוא מביא היא הדימויים השוים בכל הדתות הנמצאות, בכל קצוי העולם, לגבי כח מאגי אוניברסלי שהכל סובב עליו.
פיטאקוס איש מיטילנה

פיטאקוס איש מיטילנה (יוונית:  Πιττακός) בנו של הירדיוס (כ 640-568 לפנה"ס), היה אחד משבעת חכמי יוון.
פיטאקוס נולד במיטילנה, ושם בתור גנרל בצבא הוביל חייליו לניצחון על צבא אתונה ומפקדם פרינון. עקב ניצחונו על האתונאים, נתנו תושבי מיטילנה בידיו את כוח השלטון. לאחר עשר שנים של שלטון התפטר פיטאקוס מתפקידו, ולעיר הוכנסה חוקה למען הסדר הטוב.
בזמן שהאתונאים תקפו את העיר מיטילנה, פיטאקוס אתגר את גנרל הצבא האתונאי לקרב יחידים (אחד על אחד) מתוך הבנה כי התוצאות יקבעו את המלחמה וימנעו שפיכות דמים מיותרת. ולאחר שזכה בקרב, נבחר להיות שליט במיטילנה.
סופרים מסוימים מתארים את פיטאקוס כאב לבן ושמו טירהאאוס.